Versindaba Toast Coetzer : Versindaba
Toast Coetzer is in 1977 in Cradock gebore, het in Somerset-Oos skoolgegaan, in Grahamstad studeer en woon nou in Kaapstad. Hy is bekend as joernalis, musikant, skrywer en digter.
Hy begin reeds op skool vir die skoolkoerant skryf. Hy studeer joernalistiek aan die Rhodes Universiteit in Grahamstad waar hy ook by die studentekoerant Activate betrokke is. Hy werk ook as platejoggie op die studente radiostasie Rhodes Music Radio en ontmoet daar vir Gilad Hockman, saam met wie hy in 1998 die popgroep Buckfever Underground stig.
Sy eerste gedigte is in Nuwe Stemme 2 gepubliseer (2001) en sedertdien ook in ander joernale en zines. Sy debuut-novelle, Naweek, het in 2009 by Tafelberg verskyn en was op die kortlys vir die Universiteit van Johannesburg Debuutprys in 2010.